DA Den Europæiske Unions Tidende C 32/12

Sag anlagt den 17. oktober 2008 — Kommissionen for De Europæiske Fællesskaber mod Irland

(Sag C-455/08)

(2009/C 32/20)

Processprog: engelsk

Parter

Sagsøger: Kommissionen for De Europæiske Fællesskaber (ved G. Zavvos, M. Konstantinidis og D. Kukovec, som befuldmægtigede)

Sagsøgt: Irland

Sagsøgerens påstande

— Det fastslås, at Irland gennem artikel 49 i S.I. nr. 329 af 2006, den irske gennemførelsesretsakt til direktiv 2004/18/EF (1), og artikel 51 i S.I. nr. 50 af 2007, den irske gennemførelsesretsakt til direktiv 2004/17/EF (2), har gennemført reglerne for de ordregivende myndigheders meddelelse af afgørelserne om tildeling af kontrakter og begrundelsen herfor til de bydende på en sådan måde, at standstill-perioden for indgåelsen af en kontrakt i praksis allerede kan være udløbet, når de bydende er fuldt informeret om begrundelsen for, at deres bud ikke er blevet antaget.

— at Irland derved har tilsidesat sine forpligtelser i henhold til artikel 1, stk. 1, og artikel 2, stk. 1, i direktiv 89/665/EØF (3) og artikel 1, stk. 1, og artikel 2, stk. 1, i direktiv 92/13/EØF (4), således som De Europæiske Fællesskabers Domstol har fortolket disse bestemmelser i dommen i sagen C-81/98 (5) (»Alcatel-dommen«) og dommen i sag C-212/02 (6) (»Kommissionen mod Østrig«).

— Irland tilpligtes at betale sagens omkostninger.

Søgsmålsgrunde og væsentligste argumenter

Den irske S.I. nr. 329

Artikel 49 i den irske S.I. nr. 329, som er den irske gennemførelsesretsakt til direktiv 2004/18/EF, kræver, at de bydende skal underrettes om en afgørelse om tildeling af en kontrakt ved det hurtigst mulige kommunikationsmiddel, så snart det er praktisk muligt, efter den ordregivende myndighed har truffet afgørelsen. Standstill-perioden, der skal forløbe, inden kontrakten kan indgås, skal, beregnet fra den dato, hvor de bydende blev underrettet om afgørelsen om tildeling af kontrakt, mindst vare 14 dage.

I henhold til irsk ret skal den ordregivende myndighed imidlertid alene give en begrundelse for ikke at antage et bud, når den modtager en anmodning herom. Den ordregivende myndighed skal fremkomme med en begrundelse, »så hurtigt som muligt og under alle omstændigheder ikke senere end efter 15 dage«. Dette medfører efter Kommissionens opfattelse, at standstill-perioden allerede kan være udløbet, når en bydende, hvis bud ikke er blevet antaget, bliver fuldt informeret om begrundelsen for, at den pågældendes bud er afvist.

Med henblik på at overholde de krav, som følger af Domstolens retspraksis i Alcatel-dommen og dommen i sagen Kommissionen mod Østrig, er det af afgørende betydning, at det sikres, at afgørelser om tildeling af kontrakter foreligger med en begrundelse på et sådant tidspunkt, at der er tilstrækkelig tid til, at afgørelsen kan anfægtes ved en effektiv appel, iværksat inden for standstill-perioden. Kommissionen gør gældende, at de irske regler ikke er i overensstemmelse med dette krav, eftersom de ikke sikrer, at de bydende bliver underrettet om begrundelsen for ikke at antage deres bud rettidigt og før udløbet af standstill-perioden. Dette vanskeliggør de bydendes adgang til effektive retsmidler, som det kræves i direktiv 89/665/EØF.

Den irske S.I. nr. 50 af 2007

Ved underretningen af de bydende om afgørelsen om tildeling af en kontrakt skal de ordregivende myndigheder i henhold til artikel 51 i S.I. nr. 50 af 2007, som er den irske gennemførelsesretsakt til direktiv 2004/17/EF, over for de bydende, hvis bud ikke er blevet antaget, angive »hovedgrundene til, at deres bud ikke er blevet valgt«. »Det valgte buds egenskaber og relative fordele, der er forbundet med dette bud« skal oplyses af den ordregivende myndighed til de bydende, hvis bud ikke er blevet antaget, »så snart dette er praktisk muligt og under alle omstændigheder inden 15 dage« efter modtagelse af en anmodning herom. Standstill-perioden er på 14 dage, regnet fra meddelelsen af afgørelsen om tildeling af kontrakt. Dette er efter Kommissionens opfattelse ensbetydende med, at standstill-perioden allerede kan være udløbet, når en bydende, hvis bud ikke er blevet antaget, bliver fuldt informeret om grundene til, at den pågældendes bud ikke er blevet antaget.

Kommissionen gør gældende, at for så vidt angår udbudsprocedurer omfattet af direktiv 2004/17/EF og direktiv 92/12/EØF, gennemfører den irske lovgivning reglerne for underretning af de bydende på en sådan måde, at de bydende, hvis bud ikke bliver antaget, begrænses i deres adgang til effektive retsmidler, og lovgivningen er ikke i overensstemmelse med de gældende kontroldirektiver, direktiv 89/665/EØF og direktiv 92/12/EØF, således som de fortolkes af Domstolen.

(1) Europa-Parlamentets og Rådets direktiv 2004/18/EF af 31.3.2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, EUT L 134, s. 114.

(2) Europa-Parlamentets og Rådets direktiv 2004/17/EF af 31.3.2004 om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester (»forsyningsvirksomhedsdirektivet«), EUT L 134, s. 1.

(3) Rådets direktiv 89/665/EØF af 21.12.1989 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter, EFT L 395, s. 33.

(4) Rådets direktiv 92/13/EØF af 25.2.1992 om samordning af love og administrative bestemmelser vedrørende anvendelse af EF-reglerne for fremgangsmåden ved tilbudsgivning inden for vand- og energiforsyning samt transport og telekommunikation, EFT L 76, s. 14.

(5) Dom af 28.10.1999, sag C-81/98, Alcatel Austria AG m.fl., Siemens AG Österreich og Sag-Schrack Anlagentechnik AG mod Bundesministerium für Wissenschaft und Verkehr.

(6) Dom af 24.6.2004, sag C-212/02, Kommissionen mod Østrig.